Suomen ulkopolitiikka on pysähtyneisyyden tilassa ja maailma ympärillämme kiristyy entistä lähemmäksi kohti konfliktia. Allekirjoittaneet Kokoomusnuorten piirijärjestöt kokevat, että kiristyneen tilanteen käsittely vaatii rehellistä ja avointa analyysiä suomalaisten poliittisten toimijoiden kylmän sodan aikaisista yhteyksistä ulkomaisiin tiedustelupalveluihin.

Historian avaaminen mahdollistaa nykyisen turvallisuuspoliittisen keskustelun asettamisen kontekstiinsa. On naiivia ajatella, että vieraiden valtioiden tiedustelupalvelut eivät käyttäisi kylmän sodan aikaisia yhteyksiään ja menetelmiään nykyään. Siksi meidän on saatava käsitys vieraiden valtojen vaikuttamisen laajuudesta kylmän sodan aikana Suomea kohtaan.

Osaltaan totuuskomission tekemä selvitystyö parantaisi Suomen luotettavuutta kansainvälisessä toiminnassa. Esimerkiksi YK:n turvallisuusneuvoston vaihtuvan jäsenen paikka olisi uskottava ulkopolitiikan tavoite. Totuuskomissiot ovat yksi tapa muiden joukossa lustraation aikaansaamiseksi, joka on jo saavutettu useissa Itä-Euroopan maissa. Keskeisintä on selvitystyö, joka tehtäisiin riippumattoman puheenjohtajan johdolla sekä ulkomaisten valvojien avustuksella. Oma roolinsa työssä olisi myös kansalaisilla joilla olisi mahdollisuus esittää kysymyksiä sekä tarjota tietoa komissiolle.

--> -->

Tarkoitus ei ole syyllistää ketään. Yhteistyö vieraiden valtojen kanssa on ollut maan tapa ja yksittäisen vaikuttajan kannalta toiminta on voinut olla hyvinkin rationaalista ja tehty pyyteettömin motiivein. Meidän on vain saatava käsitys vaikuttamisen laajuudesta ja käytetyistä menetelmistä. Totuuden selvittäminen on isänmaan etu.

Keski-Suomen, Uudenmaan ja Pirkanmaan Kokoomusnuoret vaativat totuuskomission perustamista Suomeen. Totuuskomission tehtävänä on selvittää kaikki suomalaisten poliitikkojen ja virkailijoiden yhteydet ulkomaisiin tiedustelupalveluihin ja julkistaa aihepiiristä laaja ja julkinen arkistoaineisto.

-->

Topi-Veli Arpiainen, Keski-Suomen Kokoomusnuoret ry, puheenjohtaja

Emilia Knaapi, Uudenmaan Kokoomusnuoret ry, puheenjohtaja

--> -->

Jens Holm, Pirkanmaan Kokoomusnuoret ry, puheenjohtaja